שאדיי

הלן פולשאדיי אדו (באנגלית: Helen Folasade Adu; נולדה ב-16 בינואר 1959) המוכרת בשם הבמה שאדיי אדו (Sade Adu) ובקיצור שאדיי (Sade) היא זמרת, כותבת שירים ומפיקה בריטית ממוצא בריטי-ניגרי. שרה בסגנון ייחודי שיסודותיו ברית'ם אנד בלוז ובמוזיקת נשמה בעיבוד רך, עם נגיעות של ג'אז ומקצבים לטיניים ואפריקאיים. זוכת פרסי גראמי ובריט ואבירת מסדר האימפריה הבריטית. נכון ל-2010 מכרה למעלה מ-50 מיליון עותקים מאלבומיה ברחבי העולם. שאדיי נולדה בניגריה, בת לאב מרצה לספרות מקבוצת היורובה ולאם בריטית. לפני שמלאה לה שנה התגרשו הוריה והיא עברה עם אמה לאסקס, אנגליה. בילדותה ובנעוריה האזינה למוזיקת נשמה ולרגאיי של זמרים כאריתה פרנקלין, נינה סימון, בוב מארלי, ריי צ'ארלס ובילי הולידיי. בשנת 1977 עברה ללונדון, למדה עיצוב אופנה ופיתוח קול ועבדה כדוגמנית. בראשית שנות השמונים התחילה לשיר בלהקת פאנק (Funk), שם פגשה את נגן הבס, שיהפוך לשותפה לאורך שנים רבות, ריי סנט ג'ון. יחד עמו כתבה את להיטה הראשון והמזוהה עמה ביותר Smooth Operator, אשר הכיר לעולם את גוון קולה המיוחד. היא הצטרפה ללהקת Pride בת שמונת הנגנים, בהנהגתו של סנט ג'ון והופיעה בלונדון. חלק מהלהקה הפכה להקרא "להקת שאדיי". ב-1984 הפיקה את אלבומה הראשון, Diamond Life, בחברת "Epic", שכלל את הלהיט Smooth Operator והגיע למקום הראשון במצעדי המכירות. באלבום שולטים מקצבי ג'אז לטיני ובוסה נובה. לאחר מכירות של 6 מיליון עותקים עד 1985 היה לאלבום הבכורה הנמכר ביותר של זמרת בריטית. בסוף אותה שנה הופיעה על בימת מופע הצדקה לייב אייד, לצד טובי אמני בריטניה וארצות הברית. ב-1985 יצא אלבומה השני, Promise, שכלל להיטים כ-Never As Good As the First Time ו-The Sweetest Tabo, צעד במצעד הפופ האמריקאי במשך שישה חודשים והפך אותה לכוכבת גם בארצות הברית. באותה שנה השתתפה בסרט "התחלות ראשונות" (Absolute Beginners) לצד דייוויד בואי. ב-1986 זכתה בפרס גראמי בקטגוריית הכוכבת החדשה הטובה ביותר. ב-1988 יצא אלבומה השלישי, Stronger Than Pride ובו הלהיט Paradise. אלבומה הבא מ-1992, Love Deluxe, הוקלט באולפן ההקלטה הפרטי שהקימה, ובו הלהיט No Ordinary Love, שזכה בפרס גראמי בקטגוריית סינגל הרית'ם אנד בלוז הטוב ביותר. בשנת 2000 יצא תקליטה Lovers Rock, בעל גוון רוקי יותר, שזכה בפרס גראמי בקטגוריית אלבום הפופ הטוב ביותר. שלושת אלבומיה הראשונים הגיעו למעמד של אלבום פלטינה הן בבריטניה והן בארצות הברית. שני אלבומיה הבאים הגיעו למעמד של אלבום פלטינה בארצות הברית ואלבום זהב בבריטניה. בהעשור הראשון של המאה ה-21 המשיכה להופיע ברחבי העולם. בשנת 2002 הוציאה אלבום ו-DVD בהופעה חיה בשם Lovers Live. בפברואר 2010 יצא אלבום האולפן השישי שלה, "Soldier of Love", לאחר הפסקה של עשר שנים. האלבום, כקודמיו, מכיל שירים בסגנון פופ-מוזיקת נשמה, עם נגיעות רגאיי, גרוב לטיני וקאנטרי-גוספל. האלבום זכה לביקורות חיוביות מצד מבקרי המוזיקה, ומיד עם צאתו הגיע למקום הרביעי במצעד הבריטי ולמקום הראשון במצעד האמריקאי. זהו האלבום הראשון של שאדיי שהצליח להיכנס היישר למקום הראשון בארצות הברית, ולאחר שלושה שבועות בצמרת המצעד ומכירות של מעל 800,000 עותקים, הגיע למעמד של אלבום זהב. האלבום הגיע למקום הראשון גם במצעדי מכירות האלבומים של קנדה ושל חלק גדול ממדינות אירופה, לרבות צרפת, איטליה, ספרד, פורטוגל ושוודיה. שיר הנושא של האלבום יצא גם כסינגל הראשון מתוכו. בספטמבר 2024, פורסם כי שאדיי תוציא לאור את השיר הראשון שלה מאז 2018 בשם "Young Lion" כחלק מאלבום בשם Transa, שמטרתו להעלות מודעות לנושאים הקשורים לקהילת הטרנסג'נדרים והא-בינארים. האלבום ייצא ב-22 בנובמבר של אותה השנה, והוא הורכב על ידי הארגון ללא מטרות רווח "Red Hot", במטרה לתמוך במודעות טרנסג'נדרית ולהבליט אמנים טרנסים וא-בינאריים. השיר "Young Lion" מוקדש לבנה של שאדיי, איזק, שמזדהה כגבר טרנסג'נדר. ב-1989 התחתנה בספרד עם במאי הקולנוע הספרדי קרלוס סקולה, היא התגרשה ממנו ב-1991. ב-1995 עברה להתגורר בג'מייקה ונישאה לזמר בוב גרובל. ביולי 1996 ילדה את בתם המשותפת. לאחר שנפרדו, חזרה להתגורר באנגליה. ב-2016 יצא בנה מהארון כטרנסג'נדר. ב-2019 השלים בנה את התהליך.[דרושה הבהרה] 1984: Diamond Life 1985: Promise 1988: Stronger Than Pride 1992: Love Deluxe 2000: Lovers Rock 2010: Soldier of Love מדיה וקבצים בנושא שאדיי בוויקישיתוף אתר האינטרנט הרשמי של שאדיי (באנגלית) שאדיי, ברשת החברתית אינסטגרם שאדיי, סרטונים בערוץ היוטיוב שאדיי, במסד הנתונים הקולנועיים IMDb (באנגלית) שאדיי, באתר אפל מיוזיק (באנגלית) שאדיי, באתר ספוטיפיי שאדיי, באתר סאונדקלאוד (באנגלית) שאדיי, באתר Last.fm (באנגלית) שאדיי, באתר AllMusic (באנגלית) שאדיי, באתר MusicBrainz (באנגלית) שאדיי, באתר דיזר שאדיי, באתר Yandex.Music (ברוסית) שאדיי, באתר Discogs (באנגלית) שאדיי, באתר Songkick (באנגלית) שאדיי, באתר SecondHandSongs שאדיי, באתר MOOMA (בארכיון האינטרנט) שאדיי, באתר בילבורד (באנגלית) שאדיי, באתר טיידל (באנגלית) שאדיי, באתר אמזון מיוזיק שמעון אדף, אני מאוהב באשה מאוהבת, באתר ynet, 12 בנובמבר 2000 עינב שיף‏, עיסוי בלי טעייה, באתר וואלה, 19 בפברואר 2010 אייל רוב, האהבה הישנה: על האלבום החדש של שאדיי, nrg, ‏27.2.2010 שאדיי, באתר אנציקלופדיה בריטניקה (באנגלית) Steven J. Horowitz, Sade to Release First New Song in Years as Part of Transgender Awareness Compilation, Variety, ‏4 September 2024